Title: พระราชกฤษฎีกาโอนกรรมสิทธิ์ที่ธรณีสงฆ์ วัดคันลัด ตำบลบางยอ อำเภอพระประแดง จังหวัดสมุทรปราการ ให้แก่กรมทางหลวงชนบท พ.ศ. 2556

พระราชกฤษฎีกา

พระราชกฤษฎีกา
โอนกรรมสิทธิ์ที่ธรณีสงฆ์
วัดคันลัด
ตำบลบางยอ
อำเภอพระประแดง จังหวัดสมุทรปราการ
ให้แก่กรมทางหลวงชนบท
พ.ศ. ๒๕๕๖

ภูมิพลอดุลยเดช
ป.ร.
ให้ไว้ ณ
วันที่ ๓๑ พฤษภาคม พ.ศ. ๒๕๕๖
เป็นปีที่ ๖๘
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรโอนกรรมสิทธิ์ที่ธรณีสงฆ์ วัดคันลัด ตำบลบางยอ
อำเภอพระประแดง จังหวัดสมุทรปราการ ให้แก่กรมทางหลวงชนบท
เพื่อสร้างสะพานข้ามแม่น้ำเจ้าพระยาและถนนต่อเชื่อมและขยายถนน
ตามโครงการก่อสร้างถนนวงแหวนอุตสาหกรรม

อาศัยอำนาจตามความในมาตรา ๑๘๗ ของรัฐธรรมนูญแห่งราชอาณาจักรไทย
และมาตรา ๓๔ วรรคสอง แห่งพระราชบัญญัติคณะสงฆ์ พ.ศ. ๒๕๐๕
ซึ่งแก้ไขเพิ่มเติมโดยพระราชบัญญัติคณะสงฆ์ (ฉบับที่ ๒) พ.ศ. ๒๕๓๕
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาโอนกรรมสิทธิ์ที่ธรณีสงฆ์ วัดคันลัด ตำบลบางยอ
อำเภอพระประแดง จังหวัดสมุทรปราการ ให้แก่กรมทางหลวงชนบท พ.ศ. ๒๕๕๖

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้โอนกรรมสิทธิ์ที่ธรณีสงฆ์
วัดคันลัด ตำบลบางยอ อำเภอพระประแดง จังหวัดสมุทรปราการ เนื้อที่ ๒ งาน ๔๘ ตารางวา
ภายในแนวเขตตามแผนที่ท้ายพระราชกฤษฎีกานี้ ให้แก่กรมทางหลวงชนบท

มาตรา ๔  ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
ยิ่งลักษณ์
 ชินวัตร
นายกรัฐมนตรี

[เอกสารแนบท้าย]

๑. แผนที่ท้ายพระราชกฤษฎีกาโอนกรรมสิทธิ์ที่ธรณีสงฆ์ วัดคันลัด ตำบลบางยอ
อำเภอพระประแดง จังหวัดสมุทรปราการ ให้แก่กรมทางหลวงชนบท พ.ศ. ๒๕๕๖

(ดูข้อมูลจากภาพกฎหมาย)

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
เนื่องจากกรมทางหลวงชนบทได้ทำการสำรวจที่ดินที่จะต้องเวนคืนเพื่อสร้างสะพานข้ามแม่น้ำเจ้าพระยาและถนนต่อเชื่อม
และขยายถนน ตามโครงการก่อสร้างถนนวงแหวนอุตสาหกรรม
ตามที่ได้กำหนดเขตที่ดินในบริเวณที่ที่จะเวนคืนไว้ตามพระราชกฤษฎีกากำหนดเขตที่ดินในบริเวณที่ที่จะเวนคืน
ในท้องที่เขตคลองเตย เขตพระโขนง เขตยานนาวา เขตบางนา เขตราษฎร์บูรณะ เขตทุ่งครุ
กรุงเทพมหานคร และอำเภอพระประแดง อำเภอเมืองสมุทรปราการ จังหวัดสมุทรปราการ พ.ศ.
๒๕๔๑ เสร็จแล้ว และปรากฏว่าแนวเขตที่จะสร้างสะพานและถนนสายนี้ ตอน กม. ที่ ๓ + ๒๕๔
- กม. ที่ ๓ + ๓๐๓ ถูกที่ธรณีสงฆ์ วัดคันลัด ตำบลบางยอ อำเภอพระประแดง
จังหวัดสมุทรปราการ เนื้อที่ ๒ งาน ๔๘ ตารางวา ตามโฉนดที่ดิน เลขที่ ๗๕๔
ซึ่งกรมทางหลวงชนบทได้ติดต่อกับสำนักงานพระพุทธศาสนาแห่งชาติ
เพื่อขอโอนกรรมสิทธิ์ที่ธรณีสงฆ์ดังกล่าวให้แก่กรมทางหลวงชนบท และสำนักงานพระพุทธศาสนาแห่งชาติได้นำเสนอมหาเถรสมาคมพิจารณาแล้วไม่ขัดข้อง
และวัดคันลัดได้รับค่าผาติกรรมจากกรมทางหลวงชนบทแล้ว
สมควรโอนกรรมสิทธิ์ที่ธรณีสงฆ์ดังกล่าวให้แก่กรมทางหลวงชนบท  จึงจำเป็นต้องตราพระราชกฤษฎีกานี้

ปริยานุช/ผู้จัดทำ
๑๓ มิถุนายน
๒๕๕๖

เอกฤทธิ์/ผู้ตรวจ
๑๓ มิถุนายน
๒๕๕๖

[๑] ราชกิจจานุเบกษา
เล่ม ๑๓๐/ตอนที่ ๕๐ ก/หน้า ๔/๑๑ มิถุนายน ๒๕๕๖